### NN 40/2024 (5.4.2024.), Pravilnik o izmjenama i dopunama Pravilnika o načinu ostvarivanja prava na naknadu za nezaposlene hrvatske branitelje iz Domovinskog rata i članove njihovih obitelji

MINISTARSTVO HRVATSKIH BRANITELJA

730

Na temelju članka 113. Zakona o hrvatskim braniteljima iz Domovinskog rata i članovima njihovih obitelji (»Narodne novine« broj 121/17, 98/19, 84/21 i 156/23), ministar hrvatskih branitelja donosi

PRAVILNIK

O IZMJENAMA I DOPUNAMA PRAVILNIKA O NAČINU OSTVARIVANJA PRAVA NA NAKNADU ZA NEZAPOSLENE HRVATSKE BRANITELJE IZ DOMOVINSKOG RATA I ČLANOVE NJIHOVIH OBITELJI

Članak 1.

U Pravilniku o načinu ostvarivanja prava na naknadu za nezaposlene hrvatske branitelje iz Domovinskog rata i članove njihovih obitelji (»Narodne novine«, br. 56/22) u članku 1. riječi: »(»Narodne novine« broj 121/17, 98/19 i 84/21)« zamjenjuju se riječima: »(»Narodne novine«, broj 121/17, 98/19, 84/21 i 156/23)«.

Članak 2.

U članku 3. točki d) podtočka 4. mijenja se i glasi:

»4. novčana naknada na temelju osiguranja za slučaj nezaposlenosti«.

Podtočka 11. mijenja se i glasi:

»11. prihod od obavljanja samostalne djelatnosti prema potvrdi nadležne porezne uprave«.

Točka e) mijenja se i glasi:

»e) nezaposlena osoba iz članka 108. stavka 1. točke a) Zakona je osoba iz članka 107. Zakona koja nije u radnom odnosu i ne prima mirovinu veću od iznosa iz točke f) ovoga članka«.

Iza točke e) dodaje se točka f) koja glasi:

»f) prihod potreban za podmirenje osnovnih životnih potreba u smislu članka 108. stavka 1. točke f) Zakona po članu kućanstva iznosi 300,00 eura mjesečno.«.

Članak 3.

U članku 5. stavku 1. točka f) mijenja se i glasi:

»f) dokaz primaju li korisnik i članovi njegova kućanstva inozemnu mirovinu ili drugi inozemni prihod (izjava korisnika i članova kućanstva za mirovinu i drugi prihod, te potvrda banke u kojoj osoba prima inozemnu mirovinu, o visini ostvarene mirovine za prethodnu godinu)«.

Članak 4.

U članku 6. stavku 2. točki f) iza riječi: »izjava korisnika i članova kućanstva o visini dohotka« dodaju se riječi: »u tuzemstvu i inozemstvu«.

Točka h) mijenja se i glasi:

»h) potvrda Hrvatskog zavoda za zapošljavanje za korisnika i članove njegovog kućanstva starije od 15 godina života o primanju naknada s osnove nezaposlenosti (nadležan Hrvatski zavod za zapošljavanje)«.

Članak 5.

U članku 8. stavku 6. iza riječi: »roditelji korisnika« dodaju se riječi: »i članova kućanstva«.

Članak 6.

U članku 11. stavku 1. broj: »70« zamjenjuje se brojem: »100«.

Članak 7.

Članak 12. mijenja se i glasi:

»(1) Vlasništvo, korištenje, suvlasništvo ili sukorištenje stambenog prostora koje korisniku i članovima njegova kućanstva ne služe za podmirenje osnovnih životnih potreba ne predstavlja zapreku za priznavanje prava na naknadu za nezaposlene ako stranka priloži dokaz o otuđenju, ali se prihod ostvaren od prodaje uzima kao prihod od utjecaja na pravo i visinu naknade za nezaposlene.

(2) Vrijednost prodane nekretnine uzimat će se iz rješenja nadležne porezne uprave o razrezu poreza. Ako se nadležna porezna uprava očituje da nije izdala rješenje, uzimat će se u obzir iznos naveden u ugovoru o prodaji.

(3) Činjenica prodaje nekretnina, utvrdit će se pribavljanjem očitovanja zemljišnoknjižnog odjela nadležnog općinskog suda ili očitovanjem nadležne porezne uprave o činjenici prometa nekretnine.

(4) Iznimno od stavka 1. ovoga članka prihod ostvaren od prodaje nekretnine koja ne služi za podmirenje osnovnih životnih potreba ne uzima se kao prihod od utjecaja na pravo i visinu naknade za nezaposlene, ako stranka priloži dokaz o kupnji druge nekretnine koja služi za podmirenje osnovnih životnih potreba.

(5) U slučaju iz stavka 4. ovoga članka, u prihod od utjecaja na pravo i visinu naknade za nezaposlene ulazi samo razlika između prihoda od prodaje i cijene kupljene nekretnine, ako je ta cijena niža od prihoda od prodaje.

(6) U cijenu kupljene nekretnine iz stavka 5. ovoga članka ulaze i troškovi adaptacije kupljene nekretnine.

(7) Odredbe stavaka 4. do 6. ovoga članka na odgovarajući način primjenjuju se i u slučaju prodaje nekretnine koja služi za podmirenje osnovnih životnih potreba.

(8) U slučaju prodaje nekretnina ili pokretnina u ovršnom postupku, kao prihod od utjecaja na pravo i visinu naknade za nezaposlene ne uzima se iznos ili dio iznosa prodajne cijene koji služi za namirenje osoba koje imaju pravo na namirenje iz prodajne cijene kao ni iznos ili dio iznosa koji služi za namirenje ostalih tražbina koje se namiruju iz prodajne cijene sukladno propisu kojim se uređuje ovrha.«.

Članak 8.

Članak 13. mijenja se i glasi:

»(1) Motorna vozila koja ne služe za podmirenje osnovnih životnih potreba su:

a) registrirani ili neregistrirani i odjavljeni osobni automobili mlađi od pet godina

b) registrirana ili neregistrirana i odjavljena teretna motorna vozila (kamion, dostavno vozilo i slično) mlađa od sedam godina

c) registrirana ili neregistrirana i odjavljena kombinirana vozila (kombi) mlađa od sedam godina

d) registrirani ili neregistrirani i odjavljeni motocikli radnog obujma motora iznad 650 cm3 mlađi od sedam godina

e) registrirani ili neregistrirani i odjavljeni radni strojevi (kombajn, kopač rovova i slično) mlađi od sedam godina

f) registrirana ili neregistrirana i odjavljena radna vozila mlađa od sedam godina

g) registrirani ili neregistrirani i odjavljeni traktori mlađi od sedam godina.

(2) Vlasništvo ili korištenje više motornih vozila iz stavka 1. ovoga članka iznad starosti propisane u stavku 1. ovoga članka smatra se da služi podmirenju osnovnih životnih potreba.

(3) Iznimno od stavka 1. ovoga članka zapreku za ostvarivanje prava na naknadu za nezaposlene ne predstavlja registrirano ili neregistrirano i odjavljeno motorno vozilo kategorije M1 i N1 prema kategorizaciji vozila za homologaciju, bez obzira na starost:

a) ako je korisnik ili član njegova kućanstva invalid s 80 % ili više tjelesnog oštećenja ili

b) ako korisnik ili član njegova kućanstva boluje od teške akutne, teške kronične ili maligne bolesti s Liste broj 1. koja je sastavni dio ovog Pravilnika.

(4) Činjenica iz stavka 3. točke a) ovoga članka se dokazuje rješenjem nadležnog javnopravnog tijela ili nalazom i mišljenjem nadležnog tijela vještačenja kada nije propisano da se na temelju nalaza i mišljenja donosi rješenje.

(5) Činjenica iz stavka 3. točke b) ovoga članka se dokazuje potvrdom liječnika primarne zdravstvene zaštite sa šifrom bolesti (MKB) i dijagnozom bolesti ispisanom na hrvatskom jeziku uz koju se prilaže medicinska dokumentacija ne starija od šest mjeseci.«.

Članak 9.

Članak 15. mijenja se i glasi:

»(1) Korisnicima naknade za nezaposlene iz članka 107. točaka a), b), d), e), f) i g) Zakona koji u prethodnoj kalendarskoj godini u kućanstvu nemaju prihode od utjecaja na naknadu za nezaposlene, ili su prihodi manji od 50,00 eura mjesečno po članu kućanstva, iznos naknade određuje se u iznosu od 30 % od osnovice određene Odlukom Vlade Republike Hrvatske.

(2) Korisnicima naknade za nezaposlene iz članka 107. točaka c) i h) Zakona koji u prethodnoj kalendarskoj godini u kućanstvu nemaju prihode od utjecaja na naknadu za nezaposlene, ili su prihodi manji od 50,00 eura mjesečno po članu kućanstva, naknada za nezaposlene određuje se na način da se iznos od 30 % od osnovice određene odlukom Vlade Republike Hrvatske povećava za 0,01 % od osnovice određene odlukom Vlade Republike Hrvatske za svaki dan proveden u obrani suvereniteta Republike Hrvatske u borbenom sektoru.

(3) U slučaju kada korisnik ili članovi njegova kućanstva imaju prihode od utjecaja na iznos naknade za nezaposlene jednake ili veće od 50,00 eura mjesečno po članu kućanstva, ali manje od iznosa za podmirenje osnovnih životnih potreba iz članka 3. točke f) ovoga Pravilnika, iznos naknade za nezaposlene određen po stavku 1. ili 2. ovoga članka se smanjuje:

a) za 3 % ako prihod po članu kućanstva iznosi od 50,00 do 99,99 eura

b) za 15 % ako prihod po članu kućanstva iznosi od 100,00 do 149,99 eura

c) za 30 % ako prihod po članu kućanstva iznosi od 150,00 do 199,99 eura

d) za 45 % ako prihod po članu kućanstva iznosi od 200,00 do 249,99 eura

e) za 60 % ako prihod po članu kućanstva iznosi od 250,00 do 300,00 eura.

(4) Mjesečni iznos novčanog prihoda po korisniku, odnosno po članu kućanstva, o kojemu ovisi pravo na naknadu za nezaposlene i iznos naknade za nezaposlene izračunava se na način da se ukupni novčani prihodi korisnika i članova njegovog kućanstva ostvareni u prethodnoj kalendarskoj godini podijele s brojem korisnika i članova kućanstava, a zatim dobiveni količnik podijeli s brojem dvanaest.

(5) Kod izračuna iznosa mjesečne naknade za nezaposlene uzimaju se u obzir prihodi od utjecaja na iznos i pravo na naknadu za nezaposlene svih članova zajedničkog kućanstva ostvareni u prethodnoj kalendarskoj godini.«.

Članak 10.

Članak 18. mijenja se i glasi:

»(1) U postupku priznavanja privremene naknade za nezaposlene, osobama iz članka 107. točaka a), b), d), e), f) i g) Zakona, koji su bili korisnici zajamčene minimalne naknade u punom iznosu, naknada za nezaposlene određuje se sukladno članku 15. stavku 1. ovoga Pravilnika.

(2) U postupku priznavanja privremene naknade za nezaposlene osobama iz članka 107. točaka c) i h) Zakona, koji su bili korisnici zajamčene minimalne naknade u punom iznosu, iznos naknade za nezaposlene određuje se sukladno članku 15. stavku 2. ovoga Pravilnika.

(3) U postupku priznavanja privremene naknade za nezaposlene, osobama koje su bile korisnici zajamčene minimalne naknade u smanjenom iznosu, naknada za nezaposlene određuje se sukladno članku 15. stavku 3. ovoga Pravilnika.«.

Članak 11.

U članku 19. točka a) mijenja se i glasi:

»a) kada korisnik prestane biti nezaposlen sukladno članku 3. točki e) ovog Pravilnika (računajući od dana početka radnog odnosa ili dana izvršnosti rješenja kojim mu je priznato pravo na mirovinu u iznosu većem od iznosa iz članka 3. točke f) ovoga Pravilnika)«.

U točki c) riječi: »odnosno zbog nezaposlenosti« zamjenjuju se riječima: »ili novčane naknade na temelju osiguranja za slučaj nezaposlenosti«.

Točka f) mijenja se i glasi:

»f) kada u prethodnoj kalendarskoj godini iznos ukupnih novčanih prihoda po članu kućanstva prijeđe iznos za podmirenje osnovnih životnih potreba iz članka 3. točke f) ovoga Pravilnika (prvi sljedeći dan mjeseca poslije nastanka promjene je 1. siječnja naredne godine)«.

Točka i) mijenja se i glasi:

»i) kada je korisnik na izdržavanju kazne zatvora, osim ako je prije upućivanja na izvršenje kazne zatvora živio u zajedničkom kućanstvu s osobama koje je uzdržavao, a te osobe je obvezan uzdržavati i tijekom izvršenja kazne zatvora (računajući od dana pravomoćnosti presude kojom je izrečena kazna zatvora ili od dana izvršnosti rješenja o upućivanju na izdržavanje kazne zatvora, ovisno o tome što je za stranku povoljnije).«.

Članak 12.

U Obrascu broj 1. u točki 1. briše se riječ: »MBG«.

U točki 2. podtočki h) riječi: »koji su u obrani suvereniteta Republike Hrvatske sudjelovali najmanje 100 dana« brišu se.

Članak 13.

U Obrascu broj 3. točki B) podtočki 4. riječi: »naknada na osnovi nezaposlenosti« zamjenjuju se riječima: »novčana naknada na temelju osiguranja za slučaj nezaposlenosti«.

PRIJELAZNA I ZAVRŠNA ODREDBA

Članak 14.

Postupci započeti prema Pravilniku o načinu ostvarivanja prava na naknadu za nezaposlene hrvatske branitelje iz Domovinskog rata i članove njihovih obitelji (»Narodne novine«, br. 56/22), završit će se prema odredbama ovoga Pravilnika ako je to za stranku povoljnije.

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-03/1
 Urbroj: 522-2/2-24-2
 Zagreb, 26. ožujka 2024.

Potpredsjednik Vlade
 i ministar hrvatskih branitelja
 Tomo Medved, v. r.